《和杨时可赠吴子厚》
宋代·许景衡

吴子守西河，彊敌能远遁。功名岂不伟，事亲有遗恨。

云孙亦何为，总发能自奋。论兵得家法，绝域屡得隽。

三釜乃吾志，九迁何足论。一朝弃官去，悍卒亦惊叹。

官长欲挽留，归涂已强半。皇天照忠孝，爵禄亦如愿。

彼师乃曾子，弃绝等仇怨。子从何人游，卓尔有独见。

父子今一处，甘旨应手办。垂垂对黄发，衎衎日欢宴。

客来为从容，觞豆无早晏。古今入商略，亦有一笑粲。

人皆赠渠诗，素壁供挥翰。吾丞岂真聋，尚缺此一段。

君亲恩弥重，报效不可缓。始终能自勉，高义薄云汉。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。